Ένωση Ελλήνων Μουσουργών

Δράση του Σωματείου

Τα πρώτα πέντε χρόνια το σωματείο υπολειτουργεί, αλλά σιγά σιγά οι συνθέτες αρχίζουν να αναπτύσσουν την απαραίτητη αλληλεγγύη που θα τους επιτρέψει να δρουν και να επεμβαίνουν δυναμικά στα πολιτιστικά θέματα της χώρας. Στα βιβλία των πρακτικών και των γενικών συνελεύσεων καταγράφονται οι διοργανώσεις συναυλιών και άλλων καλλιτεχνικών εκδηλώσεων, οι προσπάθειες για ιατρική περίθαλψη και συνταξιοδότηση των συνθετών, οι αγώνες για την κατοχύρωση αλλά και απόδοση των πνευματικών δικαιωμάτων των μουσικών έργων, τα αιτήματα προς την πολιτεία για κρατικές επιχορηγήσεις, οι ενέργειες για να εκδοθούν δίσκοι και παρτιτούρες και τέλος οι προκηρύξεις διαγωνισμών, καθώς και οι συμμετοχές σε πανελλήνια αλλά και διεθνή συνέδρια. 
Αξίζει να αναφερθεί ότι οι πρώτες κινήσεις για την κατοχύρωση των πνευματικών δικαιωμάτων των συνθετών, έγιναν από τον Δημήτρη Λεβίδη, ο οποίος υπήρξε και πρόεδρος της Ένωσης από το 1945 έως τον Ιούνιο του 1947. Επίσης, κατά τη μεταπολεμική περίοδο δημιουργήθηκε κάποια πόλωση στο χώρο των συνθετών, με αφορμή τα διαφορετικά μουσικά ρεύματα που άρχισαν να διαμορφώνονται και να επικρατούν στην Ελλάδα. Πάντως, παρά τις κατά καιρούς διαμάχες και έντονες αντιπαραθέσεις, στην Ένωση συμπεριλήφθηκε τελικά σχεδόν ολόκληρο το μουσικό δυναμικό της χώρας.  
Πρόεδροι, μέλη των εκάστοτε Διοικητικών Συμβουλίων, αλλά και απλά μέλη, υπήρξαν οι σημαντικότεροι Έλληνες συνθέτες: Διονύσιος Λαυράγκας, Μανώλης Καλομοίρης,  Αντίοχος Ευαγγελάτος, Θόδωρος Αντωνίου,  Γιάννης Ιωαννίδης, Σόλων Μιχαηλίδης, Γιάννης Α. Παπαπαϊωάννου, Θεόφραστος Σακελλαρίδης, Μενέλαος Παλλάντιος, Λεωνίδας Ζώρας, Αλέκος Ξένος, Δημήτρης Δραγατάκης, Γιάννης Κωνσταντινίδης (Κώστας Γιαννίδης), Αττίκ (Κλέων Τριανταφύλλου), Γιώργος Σισιλιάνος, Μάνος Χατζιδάκις, Μίκης Θεοδωράκης, Μιχάλης Αδάμης, Γιάννης Χρήστου, Ιάννης Ξενάκης,   Γιάννης Μαρκόπουλος,  Μίμης Πλέσσας,  Γιάννης Α.  Παπαϊωάννου,   Νίκος Μαμαγκάκης,  Αργύρης Κουνάδης, Θάνος Μικρούτσικος,και πάρα πολλοί άλλοι.

Η Ένωση Ελλήνων Μουσουργών σήμερα

Από το 1989 πρόεδρος της Ένωσης Ελλήνων Μουσουργών είναι ο Θόδωρος Αντωνίου. Η Ένωση αριθμεί πλέον διακόσια είκοσι μέλη και έχει επεκτείνει κατά πολύ τις δραστηριότητές της αλλά και τις συνεργασίες της. Στους σημαντικότερους χώρους εκδηλώσεων συγκαταλέγονται το Μέγαρο Μουσικής Αθηνών, όπου γίνονται εκτός από τις  συνηθισμένες συναυλίες, τα Εργαστήρια για νέους συνθέτες, το Ωδείο Φίλιππος Νάκας, όπου συνήθως φιλοξενούνται εναλλάξ οι δύο Πανελλήνιοι Διαγωνισμοί Σύνθεσης προς τιμήν του Γιάννη Α. Παπαϊωάννου και του Δημήτρη Δραγατάκη, καθώς και το Ινστιτούτο Γκαίτε και το αμφιθέατρο της Ελληνοαμερικανικής Ένωσης.
Η Ένωση συνεργάζεται στενά με τη Μεγάλη Μουσική Βιβλιοθήκη της Ελλάδος «Λίλιαν Βουδούρη» για μουσικολογικά ζητήματα, καθώς και για θέματα αρχειακού υλικού. Επίσης, από τον Νοέμβριο του 2003, εκδίδει ένα διμηνιαίο περιοδικό, το "μουσικής Πολύτονον" το οποίο φιλοξενεί συνεντεύξεις, μουσική επικαιρότητα ελληνική αλλά και ξένη, μουσικολογικές έρευνες, πολυσέλιδα αφιερώματα και οτιδήποτε αφορά στη διεθνή αλλά και εγχώρια μουσική δημιουργία. 
Από τον Μάρτιο του 2015, το Διοικητικό Συμβούλιο της Ένωσης Ελλήνων Μουσουργών απαρτίζεται από τους
Θόδωρο Αντωνίου (πρόεδρο), Ιωσήφ Παπαδάτο (αντιπρόεδρο), Λεόντιο Χατζηλεοντιάδη (β' αντιπρόεδρο, υπεύθυνο διεθνών σχέσεων της ΕΕΜ), Ιάκωβο Κονιτόπουλο (γενικό γραμματέα και υπεύθυνο γενικού προγραμματισμού), Κωνσταντίνο Φλεριανό (ταμία), Φανή Κοσώνα (ειδική γραμματέα), Μαρία Χριστίνα Κριθαρά (υπεύθυνη εντύπων και προβολής), Ελένη Σκάρκου (υπεύθυνη ηλεκτρονικής και τεχνικής υποστήριξης) και Στάθη Γυφτάκη (έφορος).